# Revisionsinstruks for projektregnskaber under Europapuljen

Denne revisionsinstruks omfatter tilskudsmodtagere med regnskab for tilskud på mere end 100.000 kr.

## Fastlæggelse af væsentlighedsniveau

Overordnet væsentlighedsniveau må maksimalt udgøre 3% af tilskudsregnskabets faktiske omkostninger.

## Revision af regnskab

**§ 1.** Revisionen udføres af en statsautoriseret eller registreret revisor.

*Stk. 2.* I tilfælde af revisorskift i projekt- eller aktivitetsperioden skal den tiltrædende revisor rette henvendelse til den fratrædende revisor, der har pligt til at oplyse grunden til fratrædelsen.

**§ 2.** I Danmark foretages revisionen i henhold til ISA og standarderne for offentlig revision samt nærværende revisionsinstruks. I udlandet skal revisionen foretages i henhold til ISA og anerkendte internationale retningslinjer (udstedt af IFAC og/eller INTOSAI). Det er tilskudsmodtagers ansvar at orientere udenlandske revisorer om indholdet i denne revisionsinstruks.

*Stk. 2.* Ved revisionen efterprøves, om projektregnskabet er rigtigt, og om de dispositioner, der er omfattet af regnskabsaflæggelsen, er i overensstemmelse med tilskudsbrev fra Dansk Ungdoms Fællesråd, love og andre forskrifter samt med indgåede aftaler og sædvanlig praksis. Der foretages endvidere en vurdering af, om der er taget skyldige økonomiske hensyn ved forvaltningen af de midler, der er omfattet af projektregnskabet.

**§ 3.** Revisionens omfang afhænger af tilskudsmodtagers administrative struktur og forretningsgange, herunder den interne kontrol og andre forhold af betydning for regnskabsaflæggelsen. Desuden har tilskuddets størrelse betydning for revisionens omfang.

**§ 4.** Ved revisionen skal efterprøves,

1) om regnskabet er retvisende, dvs. uden væsentlige fejl og mangler,

2) om tilskudsbetingelserne i bevillingsbrevet er opfyldt, herunder retningslinjerne for Europapuljen

3) om tilskuddet er anvendt efter formålet og bevillingsgrundlag

4) om tilskudsmodtager har taget skyldige økonomiske hensyn, og

5) om de oplysninger, som tilskudsmodtager har meddelt Dansk Ungdoms Fællesråd om opfyldelsen af projektets eller aktivitetens formål og mål, er dokumenterede.

6) om tilskudsmodtager har foretaget en faglig afrapportering i de tilfælde, hvor tilskudsgiver har stillet krav om det, og at de data, der ligger til grund herfor, er pålidelige.

*Stk. 2*. Revisionen udføres ved stikprøvevise undersøgelser.

*Stk. 3* I tilfælde af at revisor bliver opmærksom på svagheder i de interne kontroller og procedurer skal disse afrapporteres i overensstemmelse med § 7.

**§ 5.** Tilskudsmodtager skal give revisor de oplysninger, som må anses af betydning for bedømmelsen af regnskabet samt for revisors vurdering af forvaltningen, herunder mål og opnåede resultater. Tilskudsmodtager skal give revisor adgang til at foretage de undersøgelser, denne finder nødvendige, og skal sørge for, at revisor får de oplysninger og den bistand, som revisor finder nødvendige for udførelsen af sit hverv.

**§ 6** Bliver revisor opmærksom på lovovertrædelser eller tilsidesættelser af forskrifter af væsentlig betydning i forbindelse med midlernes forvaltning, påhviler det revisor straks skriftligt at give tilskudsmodtager meddelelse derom, samt påse, at denne inden 3 uger giver Dansk Ungdoms Fællesråd meddelelse herom. I modsat fald er det revisors pligt at orientere Dansk Ungdoms Fællesråd. Revisors skriftlige bemærkninger indsendes sammen med meddelelsen.

*Stk. 2.* Det samme gælder, hvis revisor under sin revision eller på anden måde bliver opmærksom på, at projektets eller aktivitetens gennemførelse er usikker af økonomiske eller andre grunde.

**§ 7.** Det reviderede regnskab forsynes med en revisionspåtegning, hvoraf det skal fremgå, at regnskabet er revideret i overensstemmelse med revisionsinstruks for projektregnskaber under Europapuljen. Eventuelle forbehold og supplerende oplysninger skal fremgå af påtegningen.

*Stk. 2.* Revisor skal afgive en revisionsprotokol med revisors vurdering og konklusion vedrørende den udførte revision, jf. § 4, herunder forhold omkring svagheder i de interne kontroller og procedurer. Revisionsprotokollen kan afgives i tilslutning til påtegningen.

*Stk. 3.* Revisionsprotokollen indsendes af tilskudsmodtager til Dansk Ungdoms Fællesråd sammen med det påtegnede regnskab.